text: Overvågningsbilleder: Kan du genkende denne mand?
  10 september 2016 kl. 09.11
  Den 7. august blev en kvinde forsøgt voldtaget i Haderslev. Syd- og Sønderjyllands Politi vil fortsat gerne høre fra personer, der kan bidrage med oplysninger i sagen. 
  En kvinde blev forsøgt voldtaget den 7. august på Aarøsund Landevej i Haderslev. Syd- og Sønderjyllands Politi ønsker at høre fra personer, der ligger inde med information i sagen, skriver Syd- og Sønderjyllands Politi i en pressemeddelelse.
  Torsdag den 8. september 2016 blev sagen omtalt i TV2 Station 2 Efterlyst, og det har givet anledning til flere henvendelser til politiet. Politiet vil dog fortsat gerne høre fra personer, som kan bidrage med oplysninger til sagens opklaring.
  Kan du genkende personen på overvågningsbillederne, vil politiet meget gerne høre fra dig. Politiet kan kontaktes på telefon 114.
  Gerningsmanden beskrives som: Mand, almindelig af bygning, 20 – 25 år, cirka 170 cm høj, mørk i huden. Iført mørk trøje med lynlås, muligvis hættetrøje, mørke bukser, kasket der sad omvendt (flippen/låsen var gul og kasketten var muligvis lilla, bar en rygsæk. Han talte lidt engelsk med dårlig accent/svær at forstå.
  Et vidne har oplyst til politiet, at en mand svarende til signalement i timerne efter kom gående omkring Starup Kirkevej i Starup cirka 1,5 kilometer mod øst fra gerningsstedet.
  